google/wiki40b huggingface dataset:
Eurofurence

Το Eurofurence είναι ένα συνέδριο furry που πραγματοποιείται σε διαφορετικά μέρη στην Ευρώπη κάθε χρόνο. Αρχικά ξεκίνησε το 1995 ως μια ιδιωτική συγκέντρωση από δεκαεννέα Ευρωπαϊκούς φανς των furries που γνωρίστηκαν στο Διαδίκτυο. Η παρουσία αυξάνεται σταθερά από τότε, με 2.573 παρευρισκόμενους στο Eurofurence 22 (που πραγματοποιήθηκε το 2016), κάνοντάς το, το μεγαλύτερο συνέδριο furry εκτός των Ηνωμένων Πολιτειών. Το όνομα του συνεδρίου απορρέει από το τότε αντίστοιχο Αμερικάνικο ConFurence, δίνοντας έμφαση στον Ευρωπαϊκό χαρακτήρα της συγκέντρωσης.
Από το 2000, Το Eurofurence δεν οργανώνεται πλέον από μεμονωμένα άτομα, αλλά από την Γερμανική Ένωση Eurofurence e.V., η οποία χρησιμεύει ως ένα διοικητικό όργανο για το συνέδριο.
Αντίθετα με τα περισσότερα Αμερικάνικα συνέδρια furry, το Eurofurence παραδοσιακά πραγματοποιούταν σε ξενώνες νεότητας. Το 2007, το Eurofurence πραγματοποιήθηκε για πρώτη φορά σε ξενοδοχείο (το ξενοδοχείο Ρίνγκμπεργκ στο Ζουλ της Γερμανίας).
Ματθαίος Μαρουκάκης

Αρχή καριέρας

Ο Ματθαίος Μαρουκάκης κατάγεται από τη Λήμνο, από το χωριό Άγιος Δημήτριος, όπου έζησε τα παιδικά του χρόνια. Εκεί ξεκίνησε το ποδόσφαιρο σε ηλικία 12 ετών στην τοπική ομάδα Κεραυνός Αγίου Δημητρίου, με την οποία κατέκτησε το τοπικό πρωτάθλημα το 2007 και το Κύπελλο Λήμνου το 2006. Την τελευταία σεζόν 2006-07 αναδείχθηκε πρώτος σκόρερ της ομάδας του με με 24 γκολ σε 22 ματς.

Συλλογική καριέρα

Στη συνέχεια εγκαταστάθηκε στην Αθήνα, με σκοπό να σπουδάσει προγραμματιστής. Παράλληλα εντάχθηκε στο δυναμικό της Γ.Σ. Καλλιθέα, αρχικά στην ομάδα των νέων και συνέχισε σε επαγγελματικό επίπεδο πλέον στη Β΄ Εθνική. Έκανε πέντε γεμάτες σεζόν και κλήθηκε στην Εθνική Ελπίδων, με την οποία αγωνίστηκε στις 11 Νοεμβρίου 2011 σε αγώνα κατά της Γερμανίας για τα προκριματικά του EURO 2011/13.
Τον Ιούνιο του 2013 προσέλκυσε το ενδιαφέρον του Πανιωνίου, στον οποίο υπέγραψε συμβόλαιο αλλά τον Ιανουάριο του 2014 αποδεσμεύτηκε και μεταπήδησε στον Ιωνικό. Ακολούθως, έπαιξε για μία σεζόν στην Παναχαϊκή.
Στις 31 Ιουλίου 2015 υπέγραψε τριετές συμβόλαιο με την ΑΕ Λάρισας. Έκανε ένα εξαιρετικό ξεκίνημα στο πρωτάθλημα σκοράροντας 7 τέρματα στις πρώτες 8 αγωνιστικές. Στο τέλος της αγωνιστικής περιόδου πανηγύρισε την άνοδο στην Α΄ Εθνική. Στην ομάδα της Λάρισας παρέμεινε μέχρι τις 31 Δεκεμβρίου 2016.
Στις 2 Ιανουαρίου 2017 υπέγραψε συμβόλαιο συνεργασίας με την ομάδα των Τρικάλων, όπου όμως αποχώρησε δύο μήνες αργότερα.
Slogan (ράπερ)

Βιογραφία

Ο Slogan γεννήθηκε στις 28 Αυγούστου 1988 στην Καλαμάτα από όπου και κατάγεται. Ξεκίνησε όταν ήταν ακόμα μαθητής του Γυμνασίου με μια παρέα που έγραφε ρίμες για πλάκα. Μετά δημιούργησαν το συγκρότημα Ό,τι Δεν Βλέπεις (ΟΔΒ).
Αρχικά κινούνταν τοπικά μέσα στην Καλαμάτα, αλλά το 2009 κυκλοφόρησαν το άλμπουμ Στον Κήπο της Εδέμ. Στην συνέχεια υπέγραψαν συμβόλαιο με την καναδική δισκογραφική εταιρεία Tomahok. Το 2012 κυκλοφόρησαν τον δεύτερο και τελευταίο δίσκο με τους ΟΔΒ με τίτλο Αύρα. Το 2013 κυκλοφορεί το πρώτο του σόλο δίσκο με τίτλο Ακούς Το Αύριο. Αργότερα αποχώρησε από την Tomahok και τρία χρόνια αργότερα επέστρεψε με τον δίσκο 1988, με πιο alternative ήχο.
Ο Slogan έχει κόντρα με τον Yung Light, μέλος της δισκογραφικής Capital Music, βγάζοντας το diss track με τίτλο RIP. Στην συνέχεια κυκλοφόρησε το βίντεο κλιπ για το κομμάτι Underground Stars αλλά και την επιτυχία Βασιλιάς Του Autotune.
Το 2017 υπέγραψε συμβόλαιο με την OffBeat Records και κυκλοφόρησε τα κομμάτια Adidas, Bitcoin αλλά και Prestige. Ακολουθησαν τα: Φινέτσα, Darth Vader (ft. Saske), Βιωματικό, Flash (ft. WOLF). Στις 10 Ιουνίου του 2019 κυκλοφόρησε το δευτερο single από άλμπουμ του με τίτλο Κύκλος Κλειστός.
Ιωάννης Φρειδερίκος του Χίλπολτσταϊν

Βιογραφία

Γεννήθηκε στο Νόιμπουργκ και ήταν ο τρίτος γιος του Φιλίππου-Λουδοβίκου κόμη του Νόιμπουργκ και της Άννας των Λα Μαρκ, κόρης του Γουλιέλμου δούκα του Γιούλιχ-Κλέβης-Μπεργκ.
Το 1614 απεβίωσε ο πατέρας του και οι κτήσεις του μοιράστηκαν στους τρεις γιους του: ο Ιωάννης-Φρειδερίκος έλαβε την κυριότητα του Χίλπολτσταϊν.
Ο ίδιος απεβίωσε εκεί το 1644 και τάφηκε στο Λάουινγκεν.
Σαν Αντόνιο

Ονομασία

Η πόλη ονομάζεται Σαν Αντόνιο από τον καθολικό Άγιο Αντώνιο της Πάντοβα. Πήρε το όνομα αυτό όταν μια ισπανική ιεραποστολή σταμάτησε στο συγκεκριμένο σημείο στις 13 Ιουνίου (ημέρα που γιορτάζεται ο Άγιος) του 1691.

Αξιοθέατα

Tο Φρούριο του Άλαμο είναι το σήμα κατατεθέν της πόλης αλλά και της πολιτείας του  Τέξας, μιας και έπαιξε καθοριστικό ρόλο στην Τεξανή επανάσταση. Το Εθνικό Ιστορικό Πάρκο των Ιεραποστολών, όπου διατηρούνται 4 ισπανικά κτίρια ιεραποστολής, μαζί με το Άλαμο αποτελούσαν το βορειότερο άκρο των ισπανικών αποικιών στην Αμερική. Το Εθνικό Ιστορικό Πάρκο των Ιεραποστολών αποτελεί από το 2015 μνημείο παγκόσμιας κληρονομιάς της UNESCO. Υπάρχουν επίσης το Σαλούν και Μουσείο Μπάκχορν, το Ινστιτούτο πολιτισμού του Τέξας και το Μουσείο Γουάιτ, όπου υπάρχουν ως εκθέματα δεινόσαυρος, αιγυπτιακή μούμια και τέχνη σε βράχο ηλικίας 8000 χρόνων. Τέλος ο επιβλητικότατος Καθεδρικός Ναός του Σαν Φερνάντο.
Κέρμπι Μπάκετς

Πλοκή

Ο Κέρμπι Μπάκετς (Τζέικομπ Μπερτραντ) ονειρεύεται να γίνει ένας διάσημος σχεδιαστής κινουμένων σχεδίων, όπως το είδωλό του, ο Μακ Μακάλιστερ και αλληλεπιδρά με τις δημιουργίες των κινουμένων σχεδίων του. Παρόμοια με Nick Martin στο McGee και Me!, ο Κέρμπι βλέπει τα σχέδιά του, να παίρνουν σάρκα και οστά, όπως ο ίδιος και οι δύο καλύτεροί του φίλοι, Φις και Ιλάι, καταφέρνει και γίνεται εξωφρενική και απρόβλεπτη περιπέτεια.

Εξοπλισμός και παραγωγή

Το Disney XD ανάπτυξε για πρώτη φορά και πιλοτικά το Κέρμπι Μπάκετς το 2012 με τους παραγωγούς Gabe Snyder και ο Mike Alber, David Bowers και Κρίστοφορ Μπράουν. Το  Κέρμπι Μπάκετς  πάρθηκε ως μια σειρά το Φεβρουάριο του 2014. Η παραγωγή ξεκίνησε το καλοκαίρι του 2014 και το φθινόπωρο του 2014 έκανε πρεμιέρα.
Στις 13 Ιανουαρίου 2015, η σειρά ανανεώθηκε για δεύτερη σεζόν με την επανέναρξη της παραγωγής, το Μάρτιο. Η δεύτερη σεζόν έκανε πρεμιέρα στις 7 Οκτωβρίου 2015.
Στις 4 Μαρτίου 2016, το Disney XD ανανέωσε τη σειρά για τρίτη σεζόν.

Εκπομπή

Το Κέρμπι Μπάκετς έκανε πρεμιέρα στο Disney XD στην Αυστραλία στις 11 Απριλίου του 2015, και στην Νέα Ζηλανδία στις 14 Απριλίου του 2015.
Φθοραιθάνιο

Ονοματολογία

Η ονομασία «φθοραιθάνιο» προέρχεται από την ονοματολογία κατά IUPAC. Συγκεκριμένα, το πρόθεμα «αιθ-» δηλώνει την παρουσία δύο (2) ατόμων άνθρακα ανά μόριο της ένωσης, το ενδιάμεσο «-αν-» δείχνει την παρουσία μόνο απλών δεσμών μεταξύ ατόμων άνθρακα στο μόριο και η κατάληξη «-ιο» φανερώνει ότι δεν περιέχει χαρακτηριστικές ομάδες που έχουν χαρακτηριστικές καταλήξεις. Το αρχικό πρόθεμα «φθορο-» δηλώνει την παρουσία ενός (1) ατόμου φθορίου ανά μόριο της ένωσης.
Ο κωδικός HFC-161 παράγεται ως εξής: Το HFC προέρχεται από την αγγλόφωνη λέξη HydroFluoroCarbon. Το πρώτο ψηφίο (1) σημαίνει ότι η ένωση περιέχει 1+1 = 2 άτομα άνθρακα (ανά μόριο). Το δεύτερο ψηφίο (6) σημαίνει ότι η ένωση περιέχει 6 - 1 = 5 άτομα υδρογόνου. Και, τέλος, το τελευταίο ψηφίο (1), σημαίνει ότι η ένωση περιέχει ένα (1) άτομο φθορίου.

Με υποκατάσταση υδροξυλίου από φθόριο

Με επίδραση υδροφθορίου (HF) σε αιθανόλη (CH₃CH₂OH) μπορεί να υποκατασταθεί το παραγώμενο υδροξώνιο από φθόριο:

Με υποκατάσταση χλωρίου από φθόριο

Με επίδραση φθοριούχου υφυδραργύρου (Hg₂F₂) σε χλωραιθάνιο (CH₃CH₂Cl) μπορεί να υποκατασταθεί το χλώριο από φθόριο, γιατί ο σχηματισμός δυσδυάλυτου χλωριούχου υφυδραργύρου μετακινεί τη χημική ισορροπία της αντίδρασης προς τα δεξιά:

Με προσθήκη υδροφθορίου σε αιθένιο

Με προσθήκη υδροφθορίου σε αιθένιο παράγεται φθοραιθάνιο:

Υποκατάσταση από χλώριο

Με επίδραση χλωριούχου ασβεστίου σε φθοραιθάνιο παράγεται χλωραιθάνιο:

Υποκατάσταση από φαινύλιο

Με επίδραση τύπου Friedel-Crafts σε βενζολίου παράγεται αιθυλοβενζόλιο:

Παραγωγή οργανομεταλλικών ενώσεων

1. Με λίθιο (Li σχηματίζει αιθυλολίθιο:
2. Με μαγνήσιο (Mg) σχηματίζει αιθυλομαγνησιοφθορίδιο:

Περιφθορίωση

Το φθοραιθάνιο αντιδρά με το τριφθοριούχο κοβάλτιο, αντικαθιστώντας όλα τα άτομα υδρογόνου με άτομα φθορίου. Έτσι παράγεται (κυρίως) εξαφθοαιθάνιο:

Αναγωγή

1. Με λιθιοαργιλλιοϋδρίδιο (LiAlH₄) παράγεται αιθάνιο:
2. Με «υδρογόνο εν τω γενάσθαι», δηλαδή μέταλλο + οξύ παράγεται αιθάνιο:
3. Με σιλάνιο, παρουσία τριφθοριούχου βορίου, παράγεται αιθάνιο:
4. Αναγωγή από ένα αλκυλοκασσιτεράνιο. Π.χ.:

Αντιδράσεις προσθήκης

1. Σε αλκένια. Π.χ. με αιθένιο (CH₂=CH₂) παράγει 1-φθοροβουτάνιο (CH₃CH₂CH₂CH₂F):
2. Σε αλκίνια. Π.χ. με αιθίνιο (HC≡CH) παράγει 1-φθορο-1-βουτένιο (CH₃CH₂CH=CHF):
3. Η αντίδραση του φθοραιθανίου με συζυγή αλκαδιένια αντιστοιχεί κυρίως σε 1,4-προσθήκη, αν και είναι επίσης δυνατές η 1,2-προσθήκη και η 3,4-προσθήκη, με τη χρήση κατάλληλων συνθηκών. Π.χ:
4. Σε κυκλοαλκάνια που έχουν τριμελή ή τετραμελή δακτύλιο. Π.χ. με κυκλοπροπάνιο παράγει 1-φθοροπεντάνιο:
5. Σε ετεροκυκλικές ενώσεις που έχουν τριμελή ή τετραμελή δακτύλιο. Π.χ. με εποξυαιθάνιο παράγει αιθοξυ-2-φθοραιθάνιο:

Αντίδραση απόσπασης

Με απόσπαση υδροφθορίου (HF) από αιθυλοφθορίδιο παράγεται αιθένιο:
Πολιτείες του Μεξικού

Το Μεξικό, ή επίσημα: Ηνωμένες Μεξικανικές Πολιτείες, υποδιαιρείται διοικητικά σε 32 ομόσπονδες ενότητες (ισπανικά: entidades federativas), 31 πολιτείες και μία ομοσποδιακή περιοχή.
Σύμφωνα με το σύνταγμα του 1917, κάθε πολιτεία είναι ελεύθερη και κυρίαρχη. Έχει δική της βουλή και σύνταγμα, με τη ομοσπονδιακή περιοχή να έχει περιορισμένη ελευθερία, μόνο με ένα τοπικό συμβούλιο και κυβέρνηση. Η ομοσπονδιακή περιοχή είναι το Διαμέρισμα Πρωτευούσης της Πόλης του Μεξικού και είναι η έδρα της Ομοσπονδιακής κυβέρνησης και πρωτεύουσα της χώρας.
Σιρόπι

Ετυμολογία

Από τα λατινικά sirupus, από τα αραβικά charãb.

Ιστορία

Τα πρώτα ίχνη των σιροπιών συναντώνται στις Σταυροφορίες στη Μέση Ανατολή. Εκείνη την εποχή οι Σταυροφόροι ανακάλυψαν ένα ποτό με την ονομασία charãb που σημαίνει ποτό στα αραβικά. Τους άρεσε τόσο  που κράτησαν τη λέξη μετατρέποντάς την κατά τον δυτικό τρόπο. Το charãb έγινε "sirupus" έπειτα "sirop" και έδωσε επίσης το όνομα του sorbet (σορμπέ). Ήταν πολύ αργότερα στις 28 Ιουλίου 1908 που ο όρος σιρόπι εμφανίστηκε για πρώτη φορά σε καταστατικό κείμενο.
Στην Ευρώπη του 15ου αιώνα η εκτίμηση που είχαν για τα θεραπευτικά, ηρεμιστικά ή διεγερτικά σιρόπια στην τάξη των προνομιούχων εξηγεί τον μεγάλο ρόλο που έπαιξαν στην ιστορία τα μπαχαρικά-μοσχοκάρφια και "σιρόπια διαφανή χρωματισμένα με κανέλα," που για χάρη τους ο Βάσκο ντε Γκάμα έκανε τον γύρο της Αμερικής και ο Χριστόφορος Κολόμβος διέσχισε τον Ατλαντικό. Δεν ήταν τόσο οι γευστικές τους ιδιότητες όσο η θεραπευτική τους αξία που δικαιολογούσε τόση εκτίμηση για τα εξωτικά αυτά προϊόντα. 
Τα δοχεία από πορσελάνη, χρησιμοποιούνταν στην Ευρώπη ως τον 19ο αιώνα για τη διατήρηση υγρών και σιροπιών.

Ανάλογα με τις χώρες, βρίσκουμε διαφορετικούς τύπους σιροπιών. Οι Ευρωπαίοι είναι μεγάλοι καταναλωτές σιροπιών από  φρούτα. Το σιρόπι σφενδάμου, είναι πολύ διαδεδομένο στο Κεμπέκ (Québec) του Καναδά, ενώ οι Αμερικάνοι παράγουν σιρόπι καλαμποκιού.

Ορισμός

Σιρόπια (sirupi) λέγονται τα πυκνά ζαχαρούχα διαλύματα, των οποίων κυρίως τα διαλυτικά υγρά του σακχάρου είναι απλό νερό, άλλοτε δε και άλλα υγρά (όπως π.χ το κρασί κτλ.) Επίσης σιρόπι λέγεται και η μελάσα του ζαχαροκάλαμου. Τα σιρόπια είναι από τα παλαιότερα φαρμακοτεχνικά σκευάσματα. Αποτελούν εύχρηστη και πρόχειρη φαρμακοτεχνική μορφή, προκειμένου να χορηγηθούν φαρμακευτικές ουσίες  ώστε να καλυφθεί η γεύση τους και να γίνουν πιο εύληπτα.

Περιγραφή-Παρασκευή στην ελληνική φαρμακοποιία

Τα υγρά για την παρασκευή των σιροπιών, εκτός αυτού από  αμύγδαλα, είναι διαυγή. Η διάλυση του σακχάρου γίνεται με βρασμό (εκτός από τα σιρόπια που παρασκευάζονται εν ψυχρώ) και η συμπλήρωση του αναγραφόμενου βάρους του σιροπιού γίνεται με ζεστό νερό.
Τα σιρόπια διηθούνται με φλανέλλες και το ειδικό βάρος τους ποικίλλει από 1.30-1.34(34-37 βαθμούς Baumé). Τα σιρόπια δεν πρέπει να  περιέχουν ζαχαρίνη, ούτε σαλικυλικό οξύ. Ως είλημα των σιροπιών χαρακτηρίζεται το διαλυτικό υγρό του σακχάρου που μπορεί να είναι απλό νερό (απλά σιρόπια) ή απόσταγμα ανθέων (σιρόπια ανθέων νεραντζιάς κτλ.) ή διάλυμα (σιρόπι τελευταίου βαλσάμου) ή οπός (σιρόπι βυσσίνων) ή γαλάκτωμα (σιρόπι αμυγδάλων).
Το σάκχαρο που χρησιμοποιείται πρέπει να είναι άριστης ποιότητας και να δίνει με το νερό διαυγές και άχρωμο διάλυμα που μπορεί να αναμειχθεί σε κάθε αναλογία με οινόπνευμα. Τα υγρά για την παρασκευή σιροπιών πρέπει να είναι διαυγή και απαλλαγμένα από συστατικά που μπορεί να προκαλέσουν αλλοίωση του σιροπιού. Αυτό επιτυγχάνεται σε κάποια φυτικά κατεργάσματα, αν προστεθεί κατά την εκχύλισή τους λίγο οινόπνευμα. Εξαιρετικό ρόλο για τα σιρόπια παίζουν οι χυμοί των καρπών.
Σέρχιο Πέρες

Πρώτα χρόνια

Γεννημένος στην Γουαδαλαχάρα, Χαλίσκο, ο Σέρχιο Πέρεθ είναι το μικρότερο παιδί του Αντόνιο Πέρεθ Γκαριμπάι και της Μαριλού Μεντόσα. Επίσης έχει μια μεγαλύτερη αδερφή, την Πάολα Πέρεθ κι ένα μεγαλύτερο αδερφό, τον Αντόνιο Πέρεθ, ο οποίος μετέχει στο Nascar Toyota Series, ένα πρωτάθλημα αγώνων αυτοκινήτου που διεξάγεται στο Μεξικό. Και τα δυο αδέρφια του Πέρεθ είναι μεγάλοι λάτρεις του Ποδοσφαίρου και κάποτε δήλωσαν πως σκέφτονταν να εγκαταλείψουν τους αγώνες αυτοκινήτων για να μπορούν να παίζουν επαγγελματικά. Τα αδέρφια του Πέρες είναι πολύ φίλοι με το Μεξικανό διεθνή ποδοσφαιριστή Χαβιέρ Ερνάντες. Σε μια συνέντευξη την οποία είχε δώσει το 2012 το επίσημο website της Φόρμουλα 1, ο Πέρες δήλωσε μεταξύ άλλων πως αν δεν ήταν οδηγός αγώνων, θα ήθελε να ήταν δικηγόρος.
Ερρίκος δε Αραγόν υ Πιμέντελ

Βιογραφία

Ήταν το μόνο τέκνο τού Ερρίκου κόμη τού Αμπούριας και της Βεατρίκης δε Πιμέντελ. 
Το 1445 διαδέχθηκε τον πατέρα του ως κόμης τού Αμπούριας και κόμης τού Σεγόρβε. Υπηρέτησε τον θείο του Αλφόνσο Ε΄ ως αντιβασιλιάς. Το 1469 η κομητεία της Σεγόρβε αναβαθμίστηκε σε δουκάτο από τον θείο του Ιωάννη Β΄ της Αραγωνίας. Το 1479 βασιλιάς έγινε ο εξάδελφός του Φερδινάνδος Β΄ της Αραγωνίας, γιος τού Ιωάννη Β΄ και τον διόρισε αντιβασιλιά της Καταλωνίας. 
Ο Ερρίκος απεβίωσε το 1522 στο κάστρο τού Εμπούριες και τάφηκε στη μονή Ποβλέτ.
Γερμανικό πρωτάθλημα ποδοσφαίρου ανδρών 1991-1992

Το πρωτάθλημα της περιόδου 1991-1992 ήταν το 29ο από την καθιέρωση της Μπουντεσλίγκα. Ήταν το πρώτο πρωτάθλημα στο οποίο συμμετείχαν ομάδες από την πρώην Ανατολική Γερμανία, μετά την ενοποίηση της χώρας. Πρωταθλήτρια αναδείχθηκε η ΦφΜ Στουτγκάρδη, για τέταρτη φορά στην ιστορία. Πρώτος σκόρερ αναδείχθηκε ο Φριτς Βάλτερ της Στουτγκάρδης, με 22 γκολ.
Διοργανώσεις Ε.Π.Σ. Ηλείας 1970–71

Γ κατηγορία

Στην Γ κατηγορία μετείχαν 19 ομάδες χωρισμένες σε δύο ομίλους. Ολυμπιακός Ζαχάρως και Αίας Γαστούνης αναδείχθηκαν πρωταθλητές σε 1ο και 2ο όμιλο αντίστοιχα.

Κύπελλο Ηλείας

Τελικός
06 Ιανουαρίου 1971 Αστέρας Αμαλιάδας - Πανηλειακός 1-2 - εθνικό στάδιο Αμαλιάδας -
Χίλντεγκαρντ Φαλκ

Σταδιοδρομία

Προτού στραφεί στον κλασικό αθλητισμό, η Φαλκ σπούδαζε σε παιδαγωγική ακαδημία και ασχολήθηκε με το χάντμπολ και την κολύμβηση. Το 1971 κέρδισε ένα χρυσό μετάλλιο στα 800 μέτρα στο Πανευρωπαϊκό Πρωτάθλημα Κλειστού Στίβου στη Σόφια. Το προαναφερθέν παγκόσμιο ρεκόρ ήρθε ένα τετράμηνο αργότερα, στις 11 Ιουλίου 1971, όταν η Φαλκ έτρεξε τα 800 μέτρα σε 1 λεπτό και 58,45 δευτερόλεπτα στο Πρωτάθλημα Στίβου Δυτικής Γερμανίας στη Στουτγάρδη, καταρρίπτοντας το ρεκόρ της Βέρα Νίκολιτς, που είχε σημειωθεί στις 20 Ιουλίου 1968, κατά 2 δευτερόλεπτα. Αν δεν ληφθούν υπόψη οι ανεπιβεβαίωτες επιδόσεις της Βορειοκορεάτισσας Σιν Κιμ-Νταν, που έγιναν σε μη αναγνωρισμένους αγώνες (το 1963 και 1964) και για αυτό δεν αναγνωρίζονται από την IAAF, αυτή ήταν η πρώτη φορά στην ιστορία που αθλήτρια έτρεξε τα 800 μέτρα σε λιγότερο από 2 λεπτά.
Η χρονιά αυτή των κορυφαίων της επιδόσεων έκλεισε για τη Φαλκ με ένα αργυρό μετάλλιο στη σκυταλοδρομία 4×400 μέτρων στους Πανευρωπαϊκούς Αγώνες Στίβου (έτρεξε με τις Ανέτε Ρύκες, Κρίστελ Φρέζε και Ίνγκε Μπέντινχ). Το ίδιο έτος, στις 31 Ιουλίου, μαζί με τις Έλεν Τίτελ, Σύλβια Σενκ και Κρίστα Μέρτεν, κατέρριψαν στη Λυβέκκη το παγκόσμιο ρεκόρ και στο μη ολυμπιακό αγώνισμα της σκυταλοδρομίας 4×800 μέτρων, με χρόνο 8.16,80.
Την επόμενη χρονιά, στους Ολυμπιακούς Αγώνες του 1972, στον τελικό των 800 μέτρων, η Φαλκ τερμάτισε πρώτη με 1.58,55, αλλά μόλις 0,10 δευτερόλεπτο μπροστά από τη δεύτερη, τη Σοβιετική Νιγιέλε Σαμπάιτε. Η κούρσα ήταν ταχύτατη, εντυπωσιάζοντας με το ότι και οι 5 πρώτες αθλήτριες σημείωσαν χρόνους κάτω των 2 λεπτών! Και βέβαια η επίδοση της Φαλκ αποτελούσε νέο ολυμπιακό ρεκόρ, καταρρίπτοντας αυτό της Σβέτλα Ζλάτεβα από τους προκριματικούς. Στη σκυταλοδρομία των 4×400 μέτρων η ομάδα της Δ. Γερμανίας με τις Ρύκες, Μπέντινχ, Φαλκ και Ρίτα Βίλντεν ήρθε τρίτη με χρόνο 3.26,51, πίσω από τις ομάδες της Ανατολικής Γερμανίας και των ΗΠΑ.
Σε εθνικό επίπεδο, η Φαλκ κέρδισε τα πρωταθλήματα Δυτικής Γερμανίας ανοικτού και κλειστού στίβου στα 800 μέτρα το 1970 και το 1971, καθώς και του ανοικτού στίβου το 1973. Το 1972 βραβεύθηκε με το «Αργυρό Φύλλο Δάφνης» της Γερμανικής Ενώσεως Στίβου.

Επίλογος

Η αθλητική σταδιοδρομία της Χίλντεγκαρντ Φαλκ έληξε γρήγορα. Προπονητής της ήταν ο σύζυγός της Ρολφ Φαλκ, από τον οποίο πήρε διαζύγιο και παντρεύτηκε τον δρα. Κλάους Κίμιχ (Kimmich), έναν πενταθλητή, με τον οποίο απέκτησαν δύο παιδιά.
Το παγκόσμιο ρεκόρ της Φαλκ στα 800 μέτρα καταρρίφθηκε στις 24 Αυγούστου 1973 από τη Ζλάτεβα με 1.57,48, επίδοση που η Βουλγάρα αθλήτρια σημείωσε στο παλαιό Στάδιο Καραϊσκάκη, στους 32ους Βαλκανικούς Αγώνες Στίβου. Και το αντίστοιχο ολυμπιακό ρεκόρ της Φαλκ συνετρίβη στους αμέσως επόμενους Ολυμπιακούς Αγώνες (1976) από την Τατιάνα Καζάνκινα, που σημείωσε τότε νέο παγκόσμιο ρεκόρ με 1.54,94.
Αυτοκινητόδρομος 1 (Ιταλία)

Ιστορικά

Οι εργασίες ξεκίνησαν το 1956 και ο αυτοκινητόδρομος ολοκληρώθηκε στις 4 Οκτωβρίου του 1964. Το έργο τόνωσε αισθητά την Ιταλική οικονομία, τόσο στις επιμέρους περιφέρειες όσο και στο σύνολο της επικράτειας. Αρχικά, Α1 ονομάστηκε το κομμάτι από το Μιλάνο μέχρι τη Ρώμη και το υπόλοιπο πήρε τον κωδικό Α2. Στη συνέχεια, ωστόσο, οι δύο οδικοί άξονες συγχωνεύτηκαν.
Ευρωπαϊκή Οδός 6

H Ευρωπαϊκή Οδός 6 είναι μια οδική αρτηρία του Διεθνούς Δικτύου Εθνικών Οδών της Ευρώπης. Η Ε6 ξεκινά από το Τρέλλεμποργκ της Σουηδίας και καταλήγει στα νορβγηγο-ρωσσικά σύνορα. Το μήκος της είναι 3,140 χιλιόμετρα.
Κώστας Χαρίσης

Σε επίπεδο συλλόγων

Ο Κώστας Χαρίσης ξεκίνησε τη μπασκετική του καριέρα το 1998, όταν και υπέγραψε το πρώτο του επαγγελματικό συμβόλαιο με την ομάδα του Παπάγου Αθηνών, στον οποίο παρέμεινε για ένα χρόνο.
Το 1999, εισήχθη στο πανεπιστήμιο της Νότιας Καλιφόρνια και αγωνίστηκε στο κολλεγιακό πρωτάθλημα με τους USC Τρόγιανς, ομάδα που εκπροσωπούσε το πανεπιστήμιο αυτό. Συμμετείχε σε 83 αγώνες με μέσους όρους 1,9 πόντων και 2,5 ριμπάουντ. Από το πανεπιστήμιο της Νοτίου Καλιφόρνιας αποφοίτησε το 2003, έτος κατά το οποίο επέστρεψε στην Ελλάδα και υπέγραψε συμβόλαιο συνεργασίας με τον Ολυμπιακό Πειραιώς.
Την σεζόν 2004-05 αγωνίστηκε στον Ηλυσιακό, ενώ από το 2005 μέχρι και το 2007, ο Χαρίσης αγωνίστηκε με τη φανέλα της Ολυμπιάδος Πάτρας.
Τη σεζόν 2007-08 αγωνίστηκε με τη φανέλα της ΑΕΚ, ενώ από το 2008 μέχρι και το καλοκαίρι του 2012 αγωνίστηκε στον Κολοσσό Ρόδου.
Τον Αύγουστο του 2012, ο Κώστας Χαρίσης υπέγραψε συμβόλαιο συνεργασίας με τον Άρη Θεσσαλονίκης, για τον οποίο αγωνιζόταν μέχρι το καλοκαίρι του 2015, συμμετέχοντας στον τελικό του κυπέλλου του 2013-14.
Συνέχισε στην ομάδα του Ιπποκράτη από την Κω για το πρωτάθλημα της τρίτης εθνικής κατηγορίας.

Με την εθνική Ελλάδος

Έχει τρεις συμμετοχές με την ελληνική εθνική ομάδα, παίζοντας στο Τουρνουά Ακρόπολις του 2002 στη νίκη της Ελλάδας επί της Λιθουανίας με 78-44, ενώ πραγματοποίησε δύο ακόμη συμμετοχές σε διεθνές τουρνουά που έλαβε χώρα στην Ιταλία τον Ιούνιο του 2002.
Γιαν φαν Έσσεν

Βιογραφία

Ο φαν Έσσεν γεννήθηκε στην Αμβέρσα περίπου το 1640. Σύμφωνα με τον Άρνολντ Χαουμπράκεν, ο οποίος αναφέρει ότι το οικογενειακό του όνομα ήταν Σαντρόιτερ (Zantruiter ή Santruyter), ταξίδεψε με τον ζωγράφο Πίτερ Χόφμαν στην Τουρκία. Ήταν γνωστός ως τοπιογράφος.
Σύμφωνα με το Ολλανδικό Ίδρυμα Ιστορίας της Τέχνης το 1659 ήταν μαθητής του ζωγράφου Σεμπαστιέν ντε Μπρόιν (Sebastiaen de Bruyn). Στην Ιταλία έγινε μέλος των Bentvueghels, συντεχνίας των Φλαμανδών ζωγράφων που δραστηριοποιούνταν στη Ρώμη. Πιθανόν να είναι το ίδιο άτομο που αναφέρεται ως "Giovanni Vanes, pittore fiammingo" που ενεπλάκη σε καυγά στη Ρώμη στις 30 Οκτωβρίου 1669. Ο καλλιτέχνης απεβίωσε στη Νάπολι το 1684.
Αντίρριο Αιτωλοακαρνανίας

Γενικά και ιστορικά στοιχεία

Ο οικισμός είναι κτισμένος στο βόρειο όριο του στενού Ρίου - Αντίρριου πάνω στο ακρωτήρι του Αντιρρίου. Στην αρχαιότητα ονομαζόταν Μολύκριον Ρίον από την αρχαία πόλη Μολύκρεια ή Μολυκρία που βρισκόταν σε κοντινή απόσταση.
Μετά την οθωμανική κατάκτηση το Αντίρριο απέκτησε στρατηγική σημασία λόγω της ανέγερσης του ομώνυμου κάστρου και έγινε στόχος αρκετών πολεμικών επιχειρήσεων: συγκεκριμένα το 1603 κατελήφθη προσωρινά από τους Ιωαννίτες ιππότες ενώ τα επόμενα χρόνια το κάστρο καταστράφηκε κατά τη διάρκεια των Βενετοτουρκικών πόλεμων για να επισκευαστεί από τους Βενετούς. Αργότερα πέρασε εκ νέου υπό οθωμανική κυριαρχία, στην οποία παρέμεινε σχεδόν καθ' όλη τη διάρκεια της Ελληνικής Επανάστασης μέχρι το 1829, έτος κατά το οποίο απελευθερώθηκε. Μερικά χρόνια αργότερα, κατά την απογραφή του 1844, ο οικισμός διέθετε μόλις 14 κατοίκους.
Σήμερα ο οικισμός είναι συγκοινωνιακός κόμβος της Δυτικής Στερεάς με την Πελοπόννησο. Η σύνδεση γίνεται με φέρρυ μπόουτ που εκτελεί το δρομολόγιο Αντιρρίου - Ρίου, ενώ σε κοντινή απόσταση βρίσκεται η καλωδιωτή γέφυρα Ρίου-Αντιρρίου.
Διοικητικά υπαγόταν μέχρι το 1997 στην επαρχία Ναυπακτίας ενώ στη συνέχεια αποτέλεσε πρωτεύουσα του δήμου Αντιρρίου. Από το 2011, μετά τις αλλαγές που επιβλήθηκαν στην τοπική αυτοδιοίκηση μέσω του προγράμματος Καλλικράτης, αποτελεί έδρα της ομώνυμης τοπικής κοινότητας που υπάγεται στο δήμο Ναυπακτίας. Εκκλησιαστικά το Αντίρριο υπάγεται στη μητρόπολη Ναυπακτίας και Αγίου Βλασίου ενώ η κεντρική εκκλησία του είναι αφιερωμένη στον Άγιο Νικόλαο.

Εκπαίδευση

Αξίζει να σημειωθεί ότι από τον Σεπτέμβριο του 2013 μέχρι και τον Μάιο του 2019, το Αντίρριο φιλοξενούσε το τμήμα Μηχανικών Πληροφορικής ΤΕ του πρώην ΤΕΙ Δυτικής Ελλάδας, το οποιό καταργήθηκε με τον νόμο 4610/2019 (ΦΕΚ 70 Α/19).  Με τον ίδιο νόμο το τμήμα Μηχανικών Πληροφορικής ΤΕ συγχωνεύτηκε με το τμήμα Ηλεκτρολόγων Μηχανικών ΤΕ του πρώην ΤΕΙ Δυτικής Ελλάδας, δημιουργώντας έτσι το τμήμα Ηλεκτρολόγων Μηχανικών και Μηχανικών Υπολογιστών του Πανεπιστημίου Πελοποννήσου με έδρα την Πάτρα.

Αξιοθέατα

Στο Αντίρριο υπάρχει το ομώνυμο κάστρο που κτίστηκε από τους Οθωμανούς αρχικά κατά τα τέλη του 15ου αιώνα (επί Βαγιαζήτ Β΄) ως κάστρο της Ρούμελης. Μάλιστα έλαβε, μαζί με το κάστρο του Ρίου που βρίσκεται στα γειτονικά πελοποννησιακά παράλια, την ανεπίσημη ονομασία Μικρά Δαρδανέλια. Διατηρείται σε καλή κατάσταση και στους χώρους του πραγματοποιούνται διάφορες εκδηλώσεις, κυρίως κατά τους θερινούς μήνες. Πάνω στο κάστρο βρίσκεται παραδοσιακός πέτρινος φάρος ύψους 9 μέτρων, ο οποίος κτίστηκε το 1880.